ንነብሲ ወከፈን ሕቶ ቀሪቡለን ነይሩ። "ተጋዲለ ዝሰንከልክሉ ሃገር መሰለይ ከውሕሰለይ ኣይከኣለን። ኣብ 1997 ብባይቶ ዝጸደቐ ሃገራዊ ቅዋም ኣይተተግበረን። ብፖለቲካዊ ኣረኣእየኦም ዝተኣስሩ ገዳይም ሃገራውያን ተቓለስቲ ኣብ ቤት ፍርዲ ኣይቀረቡን። ኣብ ሃገረይ ልዕልና ሕጊ የለን - ፍትሒ የሎን። ዶባትና ተወሪሩ ተባሂሎም ልዑላውነቶም ከኽብሩ ንልዕሊ 10 ዓመታት ዘገልገሉ መንእሰያት ኤርትራ ብሰንኪ ብልሹው ምሕደራ ብኣሽሓት ይስደዱ ኣለዉ። ኣብ ጉዕዞ ስደቶም ብሸፋቱን ነገዶ ደቂ ሰባትን እናተኸላበቱ ዝጣበቐሎም፡ ዘእውየሎም፡ ዝምጉሎም ስርዓት ኣይረኸቡን። እንታይ እሞ እዩ ኣብ ኤርትራ ዘይተገብረለን ዘይኮነን ነገር" ትብል ተጋዳሊት ትርሓስ ተኽሊት። መንእሰይ ነብያት መዓሾ ብወገና፡ " እዚ ኹሉ መንእሰይ ኣብ ሃገሩ ቀሲኑ ክነብር፡ ክመሃር፡ ክሰርሕ፡ ክምርዖ ክድርዖ፡ ሓዳሩን ስድርኡን ክኣሊ መሰል እንተዝረክብ ናብ ስደት ኣይመቋመተን። ስለዚ ንዋሕዚ ስደት መንእሰያት ዝሪኡ ማንም ሰብ ስለምንታይ እዮም ኣማኢት መንእሰያት መዓልታዊ ዝስደዱ ኢሉ ክሓስብ ግድን እዩ" ትብል ድሕሪ ዕርቀ ሰላም ኢትዮ ኤርትራ ንዝወጽኡ ኣሻሓት ዜጋታት ከም ኣብነት ብምጥቃስ። ገና ትሕተ ዕድመ ተመሃሪት ማእከላይ ደረጃ እንከላ ዝተመርዓወት ነብያት መዓሾ፡ ንሳ ዕድለኛ ኮይና፡ ዝረዳዳእ መጻምድቲ ረኺባ ትምህርታ ክትቅጽል እኳ እንተኸኣለት ብዙሓት ደቀንስትዮ ብመርዓን ሓዳርን ካብ ዝሓልምኦ ጉዕዞ ክዕንቀፋ ስለእትርኢ ከምእትሓዝን ትገልጽ። ሕብረተሰብና ንጓል ኣንስተይቲ ዝህባ ተራን ቦታን ድሩት ብምዃኑ ከምቲ እትደልዮ ኣይትስጉምን እያ። ኣብ ርእሲኡ እቶም ፖለቲካውያን ስርዓታት ዘሕድሩዎ ጸቕጢ እውን የድንና እዩ" ድማ ትብል። ተጋዳሊት ኣስገደት ንኣዴታት ኤርትራ እናኽትዝክር ጻማ ጻዕረንን ቃልሰንን ብዘይምርካበን ብልቢ እያ ትሓዝን። ኣብ እዋን ቃልሲ፡ ኣዴታት ተጋደልቲ ደቀን ክዕንግላ መግብን ማይን ጸይረን ፈቐዶ ኣጻድፍ ክድይባ። ደምን ረሃጽን ውግኣት ሓጺበን መግቦም ቀሪበን ኩናትን ወረ ኩናትን ከብቅዕ እናተመነያ ብኹለንትነአን ተወፍየን ከብቅዓ፡ ገና ክሳብ ሕጂ፡ ካብ ሰሃራን ሲናይን ካብ ባሕርን ጣሕርን ሞት ደቀን ተረዲአን ሬሳኦም ከይቀበራ ወላድ መኻን ኮይነን ሓመድ ክጽሕትራ ይውዕላ ምህላወን የጨንቓ። ኣብ ዝተፈላለየ እዋናት ኣህጉራውያን ተጣበቕቲ ሰብኣዊ መሰላት፡ ኣብ ኤርትራ ገና ሰብኣዊ ግህሰት ከምዘይተመሓየሸ እየን ዝገልጻ። ብሓጺሩ ድሕሪ ናጽነት ነብሲ ወከፍ ሰብ ተማሂሩ ምጽሓፍ ምንባብን ኪኢሉ እቶም ናእሽቱ ብትምህርትን ምርምርን ዓብዮም ኣብ ዝለዓለ ደረጃ በጺሖም ብፍልጠትን ንባብን ነቒሖም በሊሖም ህዝብን ሃገርን ከገልግሉ እዩ ነይሩ እቲ ትጽቢት። ግን ብሰንኪ ምንዋሕ ሃገራዊ ኣገልግሎትን ምሕደራን ብዓሰርተታት ኣሽሓት ዝቑጸሩ መንእሰያት ፈቐዶ ስደት ተዘርዮም ይርከቡ። ሰለስቲአን ኣሓት ብዛዕባ ዋሕዚ ስደትን ዝርወት መንእሰያትን ኣምሪረን እየን ዝዛረባ። ግን ከኣ ብምሉእ ነብሰ ምትእምማን ንመንእሰያት ዝኸውን ግዜ ክመጽእ ስለዝኾነ ኣኣብ ዘለውዎ ክመሃሩን ንመጻኢኦም ክሓስቡን ተማሕጺነን። ተዛማዲ ትሕዝቶ ደኳትር ደቂ ኣንስትዮ ንምንታይ ትሕቲ ደቂ ተባዕትዮ ይኽፈለን?
